લેવાર્તોવ મનોમન ‘શેમા ઈસરોએલ’ની યહૂદી પ્રાર્થના ગણગણવા લાગ્યા. પિસ્તોલનો અવાજ તેને સંભળાયો! પણ એ અવાજ મોટા ધડાકાનો નહીં, પરંતુ હવાઈ ગયેલા સિગરેટ લાઈટરની ‘ક્લિક’ જેવો ધાતુના ઘસાવાનો નાનકડો અવાજ હતો! કોઈક અસંતુષ્ટ વ્યસનીની જેમ નજીવો અણગમો વ્યક્ત કરતાં એમોને ગોળીઓનું મેગેઝિન બદલાવી નાખ્યું, અને ફરીથી નિશાન તાકીને ગોળી છોડી. જાણે કોઈના મુક્કાની માફક ગોળીના મારને પણ પોતે સહન કરી શકાવાનો હોય એમ રેબીનું માથું બાજુમાં ફરી ગયું, પરંતુ એમોનની પિસ્તોલમાંથી ફરી એક વખત માત્ર ક્લિક જ નીકળી.